CELEX: 62012TN0088
Language: sk
Date: 2012-02-20 00:00:00
Title: Vec T-88/12: Žaloba podaná 20. februára 2012 — Charron Inox a Almet/Rada

14.4.2012   
            
            
               SK
            
            
               Úradný vestník Európskej únie
            
            
               C 109/32
            
         Žaloba podaná 20. februára 2012 — Charron Inox a Almet/Rada
   (Vec T-88/12)
   2012/C 109/65
   Jazyk konania: francúzština
   
      Účastníci konania
   
   
      Žalobkyne: Charron Inox (Marseille, Francúzsko) a Almet (Satolas-et-Bonce, Francúzsko) (v zastúpení: P.-O. Koubi-Flotte, advokát)
   
      Žalovaná: Rada Európskej únie
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil nariadenie Rady (EÚ) č. 1331/2011 zo 14. decembra 2011, pretože je založené na nedostatočných ekonomických zisteniach,
            
         
               —
            
            
               subsidiárne zrušil článok 2 nariadenia Rady (EÚ) č. 1331/2001 zo 14. decembra 2011, ktorým sa s konečnou platnosťou vyberá dočasné clo, ktoré už bolo vybrané, pretože tento výber je v rozpore so zásadou ochrany legitímnej dôvery,
            
         
               —
            
            
               subsidiárne v druhom rade uznal mimozmluvnú zodpovednosť Únie, ktorá potvrdila okamžité vykonanie výberu, ktorý mal byť s ohľadom na danú oblasť oznámený dotknutým hospodárskym subjektom v primeraných lehotách tak, aby tieto subjekty mali možnosť s dostatočnou právnou istotou zvážiť svoje ekonomické rozhodnutie,
            
         
               —
            
            
               v každom prípade nariadiť, aby boli žalujúcim spoločnostiam vrátené sumy a/alebo nahradená škoda v tejto výške:
               
                           —
                        
                        
                           škoda spoločnosti CHARRON INOX z dôvodu zaplatenia sporného antidumpingového cla: 89 402,15 eura,
                        
                     
                           —
                        
                        
                           škoda, ktorá vznikla spoločnosti ALMET — LE METAL CENTRE z dôvodu zaplatenia sporného antidumpingového cla: 375 493 eur,
                        
                     
                           —
                        
                        
                           škoda, ktorá vznikla spoločne spoločnostiam CHARRON INOX a ALMET — LE METAL CENTRE z dôvodu zaplatenia sporného antidumpingového cla: 58 594 eur; obe spoločnosti, CHARRON INOX a ALMET — LE METAL CENTRE, si túto sumu medzi sebou rozdelia na základe ich osobnej dohody,
                        
                     
                           —
                        
                        
                           škoda spoločnosti CHARRON INOX, ktorá vznikla z dôvodu potreby prijatia plnení od indických dodávateľov za menej výhodných podmienok: 57 883,18 eura,
                        
                     
                           —
                        
                        
                           škoda spoločnosti ALMET — LE METAL CENTRE, ktorá vznikla z dôvodu potreby prijatia plnení od indických dodávateľov za menej výhodných podmienok: 66 578,14 eura.
                        
                     
         
      Dôvody a hlavné tvrdenia
   
   Žalobné dôvody a hlavné tvrdenia, ktoré žalobkyne uvádzajú na podporu svojej žaloby proti nariadeniu, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitých bezšvových rúr a rúrok z nehrdzavejúcej ocele s pôvodom v Čínskej ľudovej republike (1) sú v zásade totožné alebo podobné dôvodom a hlavným tvrdeniam uvedeným v rámci konania vo veci T-445/11, Charron Inox a Almet/Komisia (2), týkajúceho sa nariadenia, ktorým sa ukladá dočasné antidumpingové clo na tieto dovozy (3).
   
      (1)  Vykonávacie nariadenie Rady (EÚ) č. 1331/2011 zo 14. decembra 2011, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz určitých bezšvových rúr a rúrok z nehrdzavejúcej ocele s pôvodom v Čínskej ľudovej republike (Ú. v. EÚ L 366, s. 6).
   
      (2)  Ú. v. EÚ C 290, 2011, s. 18.
   
      (3)  Nariadenie Komisie (EÚ) č. 627/2011 z 27. júna 2011, ktorým sa ukladá dočasné antidumpingové clo na dovoz určitých bezšvových rúr a rúrok z nehrdzavejúcej ocele s pôvodom v Čínskej ľudovej republike (Ú. v. EÚ L 169, s. 1).